รองนายกรัฐมนตรี แนะ เจ้าหน้าที่รัฐระมัดระวังการวางตัวช่วงการเลือกตั้ง ระบุ นายกรัฐมนตรีใช้ช่องทางโซเชียลมีเดียได้ไม่ต้องขอ กกต.
นายวิษณุ เครืองาม รองนายกรัฐมนตรี กล่าวว่า จะมีการนำผลการหารือกับทางคณะกรรมการการเลือกตั้ง หรือ กกต. วานนี้ (31 ม.ค.62) เกี่ยวกับหลักเกณฑ์วิธีการปฏิบัติตนของข้าราชการและเจ้าหน้าที่ในช่วงที่มีการเลือกตั้ง รวมถึงการขอความร่วมมือจากหน่วยราชการ เข้าสู่ที่ประชุมคณะรัฐมนตรีในวันอังคารหน้า เพื่อให้มีมติคณะรัฐมนตรีในการออกคำสั่งสำนักนายกรัฐมนตรี เกี่ยวกับระเบียบข้อปฏิบัติของทางราชการ ทั้งนี้ไม่น่าจะมีอะไรแตกต่างจากมติคณะรัฐมนตรีเดิมมากนัก เพียงแต่จะทำให้เกิดความชัดเจนมากขึ้น ทั้งนี้ไม่มีระเบียบเกี่ยวกับการปฏิบัติตัวของนายกรัฐมนตรีเป็นกรณีพิเศษ เพราะรัฐบาลขณะนี้ไม่ใช่รัฐบาลรักษาการ หรือรัฐบาลที่สิ้นสุดลงตามมาตรา 169 โดยรัฐบาลขณะนี้มีสถานภาพเช่นเดียวกับ รัฐบาลพลเอกสุรยุทธ์ จุลานนท์ เมื่อปี 2550 ที่ได้เคยส่งกรณีดังกล่าวให้คณะกรรมการกฤษฎีกาพิจารณามาแล้ว        รองนายกรัฐมนตรี กล่าวว่า ในส่วนการปฏิบัติของนายกรัฐมนตรีนั้น มีทั้งในเรื่องของสิ่งที่ต้องทำตามกฎหมาย สิ่งที่ผิดกฎหมาย และเรื่องที่ไม่ผิดดกฎหมายแต่ควรทำหรือไม่ ขณะที่ในเรื่องของความเหมาะสมนั้น จะต้องดูเป็นรายกรณีไป เช่นการออกตรวจราชการต่างจังหวัดจะต้องดูเหตุผลในการลงพื้นที่ อย่างไรก็ตามหลังจากนี้นายกรัฐมนตรี รวมถึงรัฐมนตรีทุกคนก็ต้องระมัดระวัง เนื่องจากทุกคนต่างเป็นข้าราชการการเมือง ซึ่งอยู่ในฐานะเจ้าหน้าที่ของรัฐ        รองนายกรัฐมนตรี กล่าวอีกว่า หากนายกรัฐมนตรีรับเป็นผู้ถูกเสนอชื่อเป็นนายกรัฐมนตรีในบัญชีของพรรคการเมืองแล้ว การใช้ช่องทางโซเชียลของนายกรัฐมนตรีไม่จำเป็นต้องแจ้งทาง กกต. เพราะกฎหมายห้ามเฉพาะผู้สมัครเท่านั้น